b'\n_START_ARTICLE_\nSeija Paasonen\n_START_PARAGRAPH_\nSeija Paasonen (s. 16. marraskuuta 1959 Ristiina) on suomalainen luonnontieteilij\xc3\xa4 ja tietokirjailija. H\xc3\xa4n aloitti ty\xc3\xb6ns\xc3\xa4 Ilmatieteen laitoksella opintojensa loppuvaiheessa; sivutoimenaan h\xc3\xa4n ty\xc3\xb6skenteli Yleisradion meteorologina vuodesta 1983. Vuonna 1995 Paasonen siirtyi Yleisradion vakituiseksi s\xc3\xa4\xc3\xa4tieteilij\xc3\xa4ksi - h\xc3\xa4net oli pyydetty mukaan perustamaan s\xc3\xa4\xc3\xa4toimitusta. H\xc3\xa4nen toimenkuvanaan on ollut s\xc3\xa4\xc3\xa4toimituksen esimies eli p\xc3\xa4\xc3\xa4meteorologi._NEWLINE_Televisiometeorologin uransa ohella Paasonen on kirjoittanut ilmastoon ja s\xc3\xa4\xc3\xa4h\xc3\xa4n liittyvi\xc3\xa4 teoksia._NEWLINE_Kev\xc3\xa4\xc3\xa4ll\xc3\xa4 2018 julkaistiin Paasosen kirja Taiteilijoiden taivaat. Siin\xc3\xa4 Paasonen analysoi meteorologin n\xc3\xa4k\xc3\xb6kulmasta 1\xc2\xa0863 maalausta jotka edustavat eri kulttuureja, tyylisuuntia ja aikakausia. Er\xc3\xa4s h\xc3\xa4nen suosikkimaalauksistaan on Eero J\xc3\xa4rnefeltin Syysmaisema Pielisj\xc3\xa4rvelt\xc3\xa4, joka sis\xc3\xa4lt\xc3\xa4\xc3\xa4 moninaisia s\xc3\xa4\xc3\xa4tieteellisi\xc3\xa4 tapahtumia. Luku 1863 on niin ik\xc3\xa4\xc3\xa4n J\xc3\xa4rnefeltin synnyinvuosi._NEWLINE_Lapsuutensa Paasonen vietti Ristiinassa sijaitsevalla maatilalla; h\xc3\xa4n oli viisilapsisen katraan toiseksi vanhin.'